Amptelike begrafnis vir Surtie-Richards goedgekeur | Netwerk24
Skietdood van skoolhoof: 'Skole moenie slagvelde word'
Skole moenie slagvelde word nie. Dit is die woorde van Panyaza Lesufi, Gautengse LUR vir onderwys, in reaksie op die skietdood Vrydagoggend van die skoolhoof van Buyani Primary School in Finetown, Johannesburg.
Amptelike begrafnis vir Surtie-Richards goedgekeur
Deur Meghan Lawrence 11 Junie 2021 08:07
Die legendariese aktrise wyle Shaleen Surtie-Richards sal Sondag op 'n amptelike provinsiale begrafnis ter ruste gelê word.
Surtie-Richards se familie sê in 'n verklaring pres. Cyril Ramaphosa het die versoek deur die familie, wat deur die ANC in die Wes-Kaap en die provinsiale regering gesteun is, goedgekeur.
"Die familie wil aankondig dat aangesien Shaleen 'n kampvegter, ambassadeur en stem vir die bruin gemeenskap oral in Suid-Afrika was, het die president van Suid-Afrika 'n provinsiale begrafnis amptelik goedgekeur."
Die aktrise Shaleen Surtie-Richards in Junie 2016. Foto: Gallo Images
Luidens die verklaring het Ramaphosa ook opdrag gegee dat die landsvlag Sondag halfstok in die Wes-Kaap hang.
"Die familie wil ook die geleentheid gebruik om ons president vir hierdie gebaar te bedank en dat hy die bydrae van 'n kreatiewe legende in die vermaaklikheidsbedryf herken," lui die verklaring.
Alan Winde, Wes-Kaapse premier, het die versoek Dinsdag aan Ramaphosa gerig.
"Ingevolge die beleid vir staatsbegrafnisse kan spesiale provinsiale begrafnisse (kategorie 2) gehou word vir 'vooraanstaande mense wat spesifiek op versoek van die premier van 'n provinsie deur die president aangewys word'," het Winde gesê.
Die familie het Winde bedank vir sy ondersteuning en bystand.
Surtie-Richards is Maandagoggend dood in 'n gastehuis in Kaapstad gekry.
Die oorsaak van haar dood is nog nie bekend nie.
Die begrafnis in die Durbanville-begraafplaas word Sondag om 14:30 ingevolge Covid-19-regulasies gehou. Dus word die getalle beperk.